### Beslutninger:

Forslaget blev på byrådsmødet den 17. august 2022 henvist til Magistraten med henblik på at indgå i budgetdrøftelserne for 2023.

###

Hvad vil vi gerne opnå? Hvorfor stilles forslaget?

Det bliver sværere og sværere at fastholde medarbejdere i ældreplejen og med god grund. Der er for lidt tid til de ældre, hårde arbejdsbetingelser, svært at rekruttere nye medarbejdere med de rette kompetencer, og lønniveauet er ikke at prale af. Det er derudover svært at tiltrække unge mennesker til velfærdsuddannelserne og en uddannelse som sygeplejerske oplevede i år et fald på 28% i antallet af ansøgere i forhold til sidste år. Det står skidt til og bedre ser det ikke ud for SOSU-assistenter, hvor det ifølge FOA anslås at i 2028 vil der mangle 41.000 medarbejdere i ældreplejen.

Velfærdsområdet er under pres, når færre og færre ønsker at være SOSU-assistent eller sygeplejerske. Den dårlige og massive medieomtale om pressede arbejdsvilkår der har været, fremmer ej heller motivationen til at arbejde med vores ældre på trods af, at jobbet byder på mange glæder. Derfor skal vi sætte pris på de medarbejdere vi har, og anerkende den indsats, som de yder.

En måde at gøre det på ved at give en kontant bonus til medarbejderne i ældreplejen.

Bonussen er både tiltænkt som et fastholdelsesredskab, der kan motivere medarbejderne til at blive i faget. Men bonussen kan også bruges til at vise ansatte i ældreplejen, at vi som kommune værdsætter deres arbejde og den værdi, som de skaber for vores ældre og for samfundet. Selvom en kontant bonus er en lille ting, som ikke løser alle udfordringerne medarbejderne i ældreplejen står med, så tror Dansk Folkeparti på, at det er et skridt i den rigtige retning.

Derfor foreslår Dansk Folkeparti,

1) At der indføres en kontant bonus til medarbejdere efter 8 års ansættelse, samt til nyuddannede efter 1 års ansættelse og derudover også til ældre som fortsætter med at arbejde fuld tid, når de er over 60 år.

2) Indsatsen målrettes de steder på ældreområdet, hvor der er størst rekrutteringsudfordringer, som fx ved SOSU-assistenter og sygeplejersker.

En del af finansieringen bør kun findes på budgettet til eksterne vikarer, som alt andet lige må formodes at blive mindre, hvis flere medarbejdere bliver i Sundhed og Omsorg.